

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 250-01/22-01/07

URBROJ: 2186/12-05/03-22-3

Ivanec, 16. studenog 2022.

Temeljem članka 13. stavka 8. Zakona o zaštiti od požara („Narodne novine“, br. 92/10 i 114/22) i članka 35. Statuta Grada Ivanca („Službeni vjesnik Varaždinske županije“ br. 21/09, 12/13, 23/13 – pročišćeni tekst, 13/18, 08/20, 15/21, 38/21 – pročišćeni tekst), Gradsko vijeće Grada Ivanca na 22. sjednici, održanoj 16. studenog 2022. godine, donosi

**I Z V J E Š Ć E**

**o stanju zaštite od požara na području**

**grada Ivanca za 2021. godinu**

**1. UVOD**

Zaštita od požara uređena je Zakonom o zaštiti od požara („Narodne novine“, br. 92/10 i 114/22; u daljnjem tekstu: Zakon) i predstavlja sustav koji se sastoji od planiranja, propisivanja i provođenja kao i financiranja mjera zaštite od požara te ustrojavanja subjekata koji provode zaštitu od požara.

Zaštitu od požara provode, osim fizičkih i pravnih osoba, i pravne osobe i udruge koje obavljaju vatrogasnu djelatnost i djelatnost civilne zaštite kao i jedinice lokalne te područne (regionalne) samouprave.

Svaka fizička i pravna osoba, tijelo državne vlasti te jedinica lokalne i područne (regionalne) samouprave dužni su djelovati na način kojim ne mogu izazvati požar.

Jedinice lokalne i područne (regionalne) samouprave, temeljem članka 13. stavka 1. Zakona, donose Plan zaštite od požara za svoje područje na temelju Procjene ugroženosti od požara i tehnološke eksplozije, po prethodno pribavljenom mišljenju nadležne policijske uprave i vatrogasne zajednice. Planom zaštite od požara općine i gradovi definiraju subjekte odgovorne za provođenje vatrogasne djelatnosti.

Jedinice lokalne i područne (regionalne) samouprave na temelju Procjene ugroženosti donose Godišnji provedbeni plan unapređenja zaštite od požara za svoje područje za čiju provedbu će osigurati financijska sredstva. Godišnji provedbeni planovi unapređenja zaštite od požara gradova i općina donose se na temelju Godišnjeg provedbenog plana unapređenja zaštite od požara Županije.

Sukladno članku 13. stavak 8. Zakona, predstavničko tijelo jedinice lokalne samouprave jednom godišnje razmatra Izvješće o stanju zaštite od požara na svom području i stanju provedbe Godišnjeg provedbenog plana unaprjeđenja zaštite od požara.

Grad Ivanec je izradio Godišnji provedbeni plan unaprjeđenja zaštite od požara za područje Grada Ivanca za 2021. godinu te je isti objavljen u Službenom vjesniku Varaždinske županije broj 60/21.

**2. PLANSKI DOKUMENTI U PODRUČJU ZAŠTITE OD POŽARA**

Prema članku 13. stavku 7. Zakona, jedinice lokalne i područne (regionalne) samouprave najmanje jednom u 5 godina usklađuju procjene ugroženosti. Sukladno navedenoj zakonskoj obvezi, Grad Ivanec je 2021. godine proveo usklađivanje Plana zaštite od požara i Procjene ugroženosti od požara.

Gradsko vijeće Grada Ivanca na sjednici održanoj 16. srpnja 2021. godine, donijelo je Plan operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini na području Grada Ivanca te Godišnji provedbeni plan unaprjeđenja zaštite od požara za područje Grada Ivanca za 2021. godinu.

Gradsko vijeće Grada Ivanca na sjednici održanoj 22. ožujka 2019. godine, donijelo je Odluku o davanju prethodne suglasnosti na Opće uvjete isporuke komunalne usluge obavljanja dimnjačarskih poslova („Službeni vjesnik Varaždinske županije“, broj 21/19), kojom je dana prethodna suglasnost na Opće uvjete isporuke komunalne usluge obavljanja dimnjačarskih poslova tvrtke Dimax j.d.o.o. M. Krleže ½, Varaždin.

**3. ORGANIZACIJA VATROGASTVA**

Prema Zakonu o vatrogastvu („Narodne novine“ broj 125/19 i 114/22), na području Grada Ivanca vatrogasnu djelatnost provodi Vatrogasna zajednica Grada Ivanca u kojoj je udruženo 6 dobrovoljnih vatrogasnih društava:

- DVD Ivanec (kao središnje),

- DVD Bedenec,

- DVD Gačice,

- DVD Margečan,

- DVD Radovan,

- DVD Salinovec.

**3.1. Opremljenost vatrogasnih snaga**

Grad Ivanec dužan je u potpunosti opremiti vatrogasnim vozilima i ostalom tehničkom opremom i sredstvima, zaštitnom opremom vatrogasaca i odorama vatrogasaca, vatrogasne postrojbe za djelovanje na području Grada, sukladno Pravilniku o minimumu tehničke opreme i sredstava vatrogasnih postrojbi („Narodne novine“ broj 43/95), Pravilniku o minimumu opreme i sredstava za rad određenih vatrogasnih postrojbi dobrovoljnih vatrogasnih društava („Narodne novine“ broj 91/02), Pravilniku o tehničkim zahtjevima za zaštitnu i drugu osobnu opremu koju pripadnici vatrogasne postrojbe koriste prilikom vatrogasne intervencije („Narodne novine“ broj 31/11), odnosno temeljem Procjene ugroženosti od požara i tehnološke eksplozije i Plana zaštite od požara.

Od osnovne opreme DVD Ivanec posjeduje:

- vozila - navalno vozilo – 1 kom

- autocisterna – 1 kom

- autoljestve – 1 kom

- šumsko vozilo – 1 kom

- specijalno šumsko vozilo – 1 kom

- zapovjedno vozilo – 1 kom

- kombi – 1 kom

Od osnovne opreme DVD Bedenec posjeduje:

- vozila – autocisterna – 1 kom

- kombi – 1 kom

Od osnovne opreme DVD Gačice posjeduje:

- vozilo – navalno vozilo – 1 kom

- kombi – 1 kom

Od osnovne opreme DVD Margečan posjeduje:

- vozilo – navalno vozilo – 1 kom

- kombi – 1 kom

Od osnovne opreme DVD Radovan posjeduje:

- vozila - navalno vozilo – 1 kom

- kombi – 1 kom

Od osnovne opreme DVD Salinovec posjeduje:

- vozila – navalno vozilo – 2 kom

- kombi – 1 kom

**3.2. Osposobljenost vatrogasnih snaga**

Sukladno izračunu o potrebnom broju vatrogasaca iz Procjene ugroženosti od požara i tehnološke eksplozije te Plana zaštite od požara, potrebno je osigurati potreban broj operativnih vatrogasaca, te ih kontinuirano osposobljavati i obučavati za različite specijalnosti u vatrogastvu.

Tablica 1. Broj operativnih članova vatrogasnih postrojbi

|  |  |  |
| --- | --- | --- |
| **R. BR.** | **NAZIV POSTROJBE** | **BROJ OPERATIVNIH VATROGASACA** |
| 1. | IVANEC | 23 |
| 2. | RADOVAN | 23 |
| 3. | BEDENEC | 13 |
| 4. | GAČICE | 15 |
| 5. | MARGEČAN | 14 |
| 6. | SALINOVEC | 14 |
| **UKUPNO:** | | **102** |

U organizaciji Vatrogasne zajednice Varaždinske županije uz domaćinstvo Vatrogasne zajednice grada Ivanca krajem 2021. godine započeo je tečaj za zvanje „vatrogasac“. S područja VZG Ivanec upisan je ukupno 21 polaznik.

U 2021. godini nastavljen je tečaj za zvanje „vatrogasni časnik“, a koji je započeo 2019. godine te je prekinut zbog nepovoljne situacije sa koronavirusom. S područja VZG Ivanec tečaj je nastavio pohađati jedan polaznik.

Od specijalnosti u vatrogastvu dva člana DVD-a Ivanec pohađala su osposobljavanje za „navođenje protupožarnih zrakoplova“. Osposobljavanje je održano u Splitu, dok je završni ispit održan u vojnoj bazi Zemunik u Zadru.

Jedan polaznik DVD-a Ivanec uspješno je završio školovanje i položio ispit za „voditelja brodice B kategorije“.

U studenome 2021. godine održana je dvodnevna radionica vatrogasne službe „Spašavanje u prometu 2021.“. Radionica je održana na prostoru Skladišno-obučnog kompleksa u Karlovcu. Na radionici je sudjelovao zapovjednik VZG Ivanec kao polaznik te zapovjednik DVD Ivanec kao suorganizator radionice ispred JVP Varaždin.

U posljednjih 18 godina ukupno 582 člana su se školovala za različita zvanja u vatrogastvu. Tijekom 2021. godine nije završeno niti jedno osposobljavanje za zvanje u vatrogastvu, a koje je započelo u školskoj godini 2020/2021.

**3.3. Preventivno djelovanje**

Tijekom 2021. godine, vatrogasne postrojbe uključene u VZG Ivanca, provodile su sljedeće preventivne aktivnosti:

* uslijed pandemije uzrokovane koronavirusom COVID-19, a po zapovijedi glavnog vatrogasnog zapovjednika te nacionalnog stožera civilne zaštite, sve vatrogasne aktivnosti svedene su na minimum,
* u izvještajnom razdoblju od 01.01.2021. – 31.12.2021. godine održane su ukupno 4 sjednice Zapovjedništava Vatrogasne zajednice Grada Ivanca,
* odrađene su i 3 sjednice Predsjedništva te 1 zajednička sjednica Zapovjedništva i Predsjedništva VZG Ivanec, a na sjednicama se raspravljalo o aktualnoj problematici te su doneseni zaključci po kojima se postupalo,
* u svibnju je održana izborno-izvještajna sjednica Skupštine VZG Ivanec,
* iako su mjere (vezane uz okupljanja i druženja) bile nešto blaže u odnosu na 2020. godinu, nisu održavane pokazne vježbe, nisu organizirana vatrogasna natjecanja niti se surađivalo s školskim i vrtićkim uzrastima kao prethodnih godina prije pojave koronavirusa,
* statistički gledano, društva broje porast broja mladeži i podmlatka u odnosu na prethodne tri godine, međutim, izvjesnije je da se radi o neažuriranim podacima te je zbog pomanjkanja aktivnosti u vatrogasnim društvima (uzrokovanih pandemijom) izgubljen poveći broj pripadnika vatrogasne mladeži i podmlatka koji su svoju zanimaciju pronašli u nekim drugim aktivnostima,
* tijekom proljetnih mjeseci društva su pregledavala dostupnost i ispravnost hidranata na svome području djelovanja (od ukupno pregledanih 263 hidranata, 31 je neispravan)
* tijekom godine, a naročito u mjesecu svibnju surađivalo se sa medijima,
* društva su tijekom cijele godine na svojim internetskim stranicama i društvenim mrežama apelirala na pridržavanje epidemioloških mjera i pozivala na poduzimanje na svih potrebnih mjera da ne dođe do požara,
* operativni vatrogasci su u smanjenom broju u matičnim društvima provodili taktička uvježbavanja te provjeravali ispravnost opreme i tehnike,
* u lipnju je ukupno 18 pripadnika vatrogasne mladeži DVD-a Ivanec sudjelovalo u radu 26. Kampa vatrogasne mladeži HVZ-a u Fažani,
* u siječnju 2021. godine, DVD Ivanec je prijavio projekt na Javni natječaj za financiranje programa i projekata od interesa za opće dobro koje provode udruge na području Varaždinske županije u 2021. godini. Za realizaciju projekta odobrena su financijska sredstva u iznosu od 5.000,00 kuna, čime je kupljena (i ugrađena u navalno vozilo) navigacija za lakše pronalaženje lokacije vatrogasne intervencije,
* tijekom godine upućena su 72 zahtjeva za dodjelom vatrogasnih odlikovanja i spomenica. Dio odlikovanja i spomenica dodijeljen je 2021. godine, dok će se ostatak dodijeliti članovima tijekom 2022. godine,
* ne umanjujući značaj i važnost ranije spomenutih odlikovanja, valja istaknuti da je krajem godine dugogodišnjem članu DVD-a Ivanec, Prekrit Ivanu uručena Povelja i plaketa s likom Mirka Kolarića, najviše vatrogasno priznanje za životno djelo.

**3.4. Vatrogasne vježbe i natjecanja**

Kao što je ranije spomenuto, u organizaciji Vatrogasne zajednice Grada Ivanca nije održano gradsko vatrogasno natjecanje niti su ekipe sudjelovale u natjecanjima koja su se održavala na području županije i šire.

**3.5. Operativne aktivnosti**

Uzbunjivanje vatrogasnih postrojbi s područja grada Ivanca provodi se sukladno Planu zaštite od požara za grad Ivanec, broj: 1933-659-1-21-PZP (revizija 2021. godina). Uzbunjivanje se provodi istovremeno za središnju vatrogasnu postrojbu i dobrovoljno vatrogasno društvo na čijem području djelovanja je nastao događaj.

Uzbunjivanje se provodi preko vatrogasnog operativnog centra JVP Grada Varaždina putem sirene i računalne aplikacije Upravljanje vatrogasnim intervencijama (UVI). Sirenu u DVD-u Ivanec u slučaju potrebe može uključiti i centar 112 pri Područnom uredu civilne zaštite Varaždin.

**3.6. Vatrogasne intervencije**

U 2021. godini na području Vatrogasne zajednice Grada Ivanca zabilježeno je ukupno 137 intervencija. Od tog broja, zabilježena su 63 događaja po pozivu. Na pojedinim intervencijama istovremeno su sudjelovala dva ili više vatrogasna društva, stoga je ukupan broj intervencija 83. Ostalih 47 intervencija otpada na intervencije preventivnog i uslužnog karaktera. Na intervencije je utrošeno oko 655 sati, a interveniralo je ukupno 478 vatrogasaca sa 118 vozila. Tijekom godine prevladavale su požarne intervencije. Ukupno je zabilježeno 45 požarnih i 35 tehničkih intervencija te 3 lažne dojave.

**4. FINANCIRANJE**

Sukladno odredbama članka 110. Zakona o vatrogastvu, sredstva za financiranje vatrogasne djelatnosti i aktivnosti dobrovoljnih vatrogasnih društava i vatrogasnih zajednica te za opremanje njezinih članica, osiguravaju se u proračunu jedinice lokalne samouprave čije područje pokrivaju.

Uvidom u Godišnji izvještaj o izvršenju Proračuna Grada Ivanca za 2021. godinu, koji je donesen na 15. sjednici održanoj dana 20. travnja 2022. godine i objavljen u „Službenom vjesniku Varaždinske županije“, broj 38/22, tijekom 2021. godine za financiranje dobrovoljnog vatrogastva iz Proračuna je izdvojeno ukupno 1.250.000,00 kuna. Od tog iznosa, za financiranje redovne djelatnosti dobrovoljnog vatrogastva izdvojeno je 670.000,00 kuna, za opremanje vatrogasnih postrojbi izdvojeno je 100.000,00 kuna, DVD-u Ivanec za izgradnju nove garaže za smještaj vatrogasnih vozila izdvojeno je 300.000,00 kuna i DVD-u Radovan za plaćanje zadnje rate za nabavu navalnog vatrogasnog vozila 180.000,00 kuna.

Sredstva iz proračuna Grada u 2021. godini namijenjena za financiranje dobrovoljnog vatrogastva uplaćena su na račun Vatrogasne zajednice grada Ivanca te na račune dobrovoljnih vatrogasnih društava.

Osim navedenih sredstava, iz gradskog proračuna u 2021. godini izdvojena su sredstva za podmirivanje režijskih troškova za korištenje prostora vatrogasnih domova te za održavanje autocisterne.

**5. ZAKLJUČAK**

Vatrogasna djelatnost stručna je i humanitarna djelatnost, koja aktivno sudjeluje u provedbi protupožarne preventive, gašenju požara, spašavanju ljudi i imovine ugroženih požarom i eksplozijom, te pružanju tehničke pomoći u nezgodama, ekološkim i drugim nesrećama.

Stanje zaštite od požara na području Grada Ivanca je zadovoljavajuće, a kako bi se isto održalo, Grad Ivanec će pristupiti usklađivanju Procjene ugroženosti i tehnološke eksplozije s novonastalim uvjetima te će provoditi stalnu edukaciju stanovništva o opasnosti nastanka požara kao i preventivnom djelovanju.

S ciljem podizanja operativne spremnosti vatrogasne postrojbe potrebno je kontinuirano provoditi osposobljavanje i usavršavanje pripadnika istih te pristupiti nabavi nove opreme i sredstava kao i održavanju postojeće, te sustavno raditi na uključivanju što većeg broja mladih u vatrogasne postrojbe.

**PREDSJEDNIK GRADSKOG VIJEĆA**

**GRADA IVANCA**

Zdenko Đuras